“Ca urmare a cercetărilor efectuate de ofițerii Direcției Generale Anticorupție (DGA) – Serviciul Județean Anticorupție Cluj, după denunțurile unor polițiști, la data de 25 aprilie 2017, procurorii din cadrul Parchetului de pe lângă Tribunalul Cluj au încheiat acordul de recunoaștere a vinovăției cu inculpatul H.C.V., persoană fără calitate specială, şi a propus condamnarea acestuia la pedeapsa de 1 an și 5 luni închisoare cu suspendarea sub supraveghere a executării pedepsei pe un termen de supraveghere de 2 ani pentru săvârșirea infracțiunii de dare de mită. Totodată, prin acord s-a stabilit ca condamnatul să urmeze un program de reintegrare socială, să presteze o muncă neremunerată în folosul comunității pe o perioadă de 70 de zile și să plătească cheltuielile judiciare”, se arată într-un comunicat DGA.

Din cercetări a reieşit că bărbatul, “în intervalul 22– 24 februarie, a oferit sume de bani și foloase materiale – 1000 de euro, respectiv 500 de euro și 3 mc de material lemnos – celor doi agenți de poliţie din cadrul Poliţiei Câmpia Turzii pentru ca aceștia să nu îi întocmească dosar penal pentru săvârșirea infracțiunii de conducerea unui vehicul sub influența alcoolului sau a altor substanțe”.